**Iubirea din poveste**

*Adrian Nastase*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-am adus din nou aminte de iubirea din poveste,

Iar mi-am amintit de tine, de sărutul tău de jar

Mi-e gol sufletul de şoapta ce a fost şi nu mai este

Mi-e zadarnică durerea şi mi-e versul în zadar.

Literele-mi par fantome şi-mi sunt verbele-amare,

Fug cuvintele de teama plânsului ce-l cântă-n mine

Se ascund prin mintea-mi rece ca nişte făpturi bizare

Ce s-au săturat să urle despre noi şi despre tine.

M-au ameninţat că pleacă şi că vor lua cu ele,

Toată forţa mea de geniu ce le-aşează-n rime fine,

Nu mă tem, trecut-am iată, prin momente mult mai grele

Voi trăi şi fără vorbe, rău din rău s-o face bine.

Voi fi mut ca peştii-n apă, ca o insulă pustie

Voi tăcea şi în tăcere mă voi stinge totodată,

Voi fi bezna absolută dintr-o anti-veşnicie,

Voi fi viu fără de viaţă, alb şi negru laolaltă.

Te iubesc, mi-e dor de tine, mi-este greu să-ţi uit privirea

Să te-ndepărtez din suflet tot mai imposibil mi-este,

Or fi semne, or fi vise, poate e doar amăgirea,

Ce-mi aduce iar aminte de iubirea din poveste...